Hableány-tragédia: gyanúsított lett a másik Viking-hajó kapitánya is
Az ügyészség a Viking Idun kapitányának bűnügyi felügyeletét indítványozza.
Gyanúsítottként hallgatta ki kedden harmincöt rendbeli segítségnyújtás elmulasztása vétségének megalapozott gyanúja miatt a Hableánnyal ütköző szállodahajót követő hajó, a Viking Idun ukrán kapitányát a Budapesti Rendőr-főkapitányság. Ez az a hajó, amely a Hableánnyal ütköző Viking Sigyn mögött haladt, de nem állt meg a baleset helyszínén.

(Az erről szóló videót a Személyhajósok Szövetsége jelentette meg még tavaly júniusban, de a feliratozásban - feltehetően tévedésből - még Viking Ingvi nevű hajót említenek.)

A kapitány a rendőrség idézésére önként jelent meg a hatóság előtt. Őrizetbe vették, és előterjesztést tettek a letartóztatására.

A Budapesti VI. és VII. Kerületi Ügyészség azonban azt kérte a nyomozási bírótól – figyelemmel arra, hogy a gyanúsított önként jelent meg –, hogy a bűnügyi felügyeletét rendelje el az eljárásban való jelenlétének biztosítása céljából.

Az ügyészség az indítványában azt is kérte, hogy a bíró írja elő:

  a gyanúsítottnak minden hónapban jelentkeznie kell a Budapesti V. kerületi rendőrkapitányságon.

A kényszerintézkedés kérdésében a Fővárosi Törvényszék illetékességi területén működő nyomozási bíró várhatóan szerdán dönt.

Ahogy megírtuk, január 20-án a Hableánnyal ütköző Viking Sigyn ukrán kapitányát, Jurij C.-t is kiengedték, ő is bűnügyi felügyelet alá került.

A Hableány tavaly május 29-én süllyedt el a Dunán, a budapesti Margit híd közelében, miután a Viking Sigyn szállodahajó nekiütközött. A nagyobb hajó maga elé forgatta a kisebbet, majd a víz alá tolta. A Sigyn után nem sokkal lemaradva érkezett a helyszínre a Viking Idun, de nem kezdett bele a mentésbe. A tragédiának 28 halálos áldozata van. 27 holttestet már megtaláltak, egyet még mindig keresnek.

(Nyitóképünkön a Hableánnyal ütközött Viking Sigyn szerepel.)
bíróság Duna Hableány-tragédia Viking Sigyn ügyészség Viking Idun dunai hajóbaleset Hableány hajó hajóskapitány